Foilsiú iarratas ar cheadú leasaithe, nach mionleasú é, ar shonraíocht táirge de bhun Airteagal 50(2)(a) de Rialachán (AE) Uimh. 1151/2012 ó Pharlaimint na hEorpa agus ón gComhairle maidir le scéimeanna cáilíochta le haghaidh táirgí talmhaíochta agus earraí bia

(2022/C 234/08)

Leis an bhfoilsiú seo, tugtar an ceart chun cur i gcoinne chur i bhfeidhm an leasaithe de bhun Airteagal 51 de Rialachán (AE) Uimh. 1151/2012 ó Pharlaimint na hEorpa agus ón gComhairle (1), laistigh de 3 mhí ó dháta an fhoilsithe seo.

IARRATAS AR FHORMHEAS A DHÉANAMH AR LEASÚ NACH MIONLEASÚ É AR SHONRAÍOCHT TÁIRGE SONRÚCHÁIN TIONSCNAIMH FAOI CHOSAINT NÓ TÁISC GHEOGRAFAIGH FAOI CHOSAINT

Iarratas ar leasú a fhormheas i gcomhréir le hAirteagal 53(2), an chéad fhomhír, de Rialachán (AE) Uimh. 1151/2012

“Chianti Classico”

Uimh. AE: PDO-IT-0108-AM03 — 20.3.2019

STFC (X) TGFC ( )

1. Grúpa iarratasóra agus leas dlisteanach

Consorzio olio DOP Chianti Classico (cuibhreannas ola STFC “Chianti Classico”) bunaithe ag via Sangallo, 41 – loc. Sambuca – Tavernelle Val di Pesa- (FI).

Comhlíonann an cuibhreannas réamhluaite na ceanglais a leagtar síos in Airteagal 13(1) d’Fhoraithne ón Aire Uimh. l2511 an 14 Deireadh Fómhair 2013.

2. Ballstát nó tríú tír

An Iodáil

3. CEANNTEIDEAL SA tsonraíocht TÁIRGE A ndéanann AN LEASÚ (NA LEASUITHE) DIFEAR DÓ

☐ Ainm an táirge

☒ Tuairisc ar an táirge

☒ Limistéar geografach

☐ Cruthúnas ar thionscnamh

☒ An modh táirgthe

☒ Nasc

☒ Lipéadú

☒ Scaoileadh lena tomhailt; cineálacha pacáistithe; cigireachtaí.

4. Cineál an leasú nó na leasuithe

☒ Leasú ar an tsonraíocht táirge de STFC nó TGFC cáilithe nach bhfuil le cáiliú mar mhionleasú i gcomhréir leis an tríú fomhír d’Airteagal 53(2) de Rialachán (AE) Uimh. 1151/2012.

☐ Leasú ar an tsonraíocht táirge de STFC nó TGFC nár foilsíodh Doiciméad Aonair (ná doiciméad coibhéiseach) ina leith nach bhfuil le cáiliú mar mhionleasú i gcomhréir leis an tríú fomhír d’Airteagal 53(2) de Rialachán (AE) Uimh. 1151/2012.

5. Leasú nó leasuithe

Tuairisc ar an táirge:

— Tá roinnt athruithe ar Airteagal 10 den tsonraíocht táirge agus ar phointe 3.2 den doiciméad aonair á moladh.

Baineann an leasú seo leis an measúnú ceimiceach ar ola olóige úríon STFC “Chianti Classico”. Go sonrach, scriosadh an anailís ar ionsúiteacht i radaíocht ultraivialait, scriosadh an tagairt don mhodh anailíse le haghaidh an líon iomlán polaifeanól, tugadh an anailís ar bhithfeanóil atá ar mhais mhóilíneach íseal isteach, agus cuireadh anailís ar alfathócaifearól in ionad an anailís ar an líon iomlán tócaifearól.

Dá réir sin, seo a leanas an fhoclaíocht atá ann faoi láthair:

“Measúnú ar na ceimiceáin

(a) Aigéadacht arna léiriú mar aigéad oiléach ≤ 0.5 %;

(b) Uasluach sárocsaíde 12 (mEq ocsaigin);

c) Ionsúiteacht i radaíocht ultraivialait K232 2.1 ar a mhéad agus K270 0.2 ar a mhéad

(d) Cion ard aigéad oiléach >72 %;

e) Líon iomlán CMPanna (frithocsaídeoirí feanóile) os cionn 150 ppm,

(f) Líon iomlán tócaifearól os cionn 140 ppm.”

tá an méid a leanas le cur ina ionad sin:

“Measúnú ar na ceimiceáin

(a) Aigéadacht arna léiriú mar aigéad oiléach ≤ 0.5 %;

(b) Uasluach sárocsaíde 12 (mEq ocsaigin);

(c) Cion ard aigéad oiléach >72 %;

(d) Líon iomlán polaifeanól os cionn 150 ppm;

(e) Líon iomlán alfathócaifearól os cionn 140 ppm.”

Measaimid gur féidir an anailís ar ionsúiteacht i radaíocht ultraivialait a scriosadh.

Déantar an anailís sin chun an luach K270 agus an luach K232 a chinneadh.

Tá K270 úsáideach ó thaobh an ola choigeartaithe atá in ola íon a chur i dtábhacht de réir mar a théann an luach K270 in airde i gcás ina bhfuil an cineál calaoise seo ann.

Tar éis na mblianta de sheiceálacha, is féidir an cineál seo calaoise maidir le holaí STFC agus/nó TGFC de thionscnamh na hIodáile a chur as an áireamh go cinnte agus, dá bhrí sin, is fearr linn modhanna níos úsáidí chun ola STFC “Chianti Classico” a chosaint agus chun feabhas a chur ar an luach atá uirthi a chur in ionad an mheasúnaithe anailíse seo.

Le K232, cuirtear faisnéis cháilíochtúil ar fáil maidir le leibhéal ocsaídithe na hola agus tagann méadú ar an luach sin nuair atá an ola ag teacht chun cineáil.

Measaimid go gcuirtear an fhaisnéis ar fáil ar bhealach sásúil le hanailís ar an luach sárocsaíde, go háirithe ionas nach gcuirfí tuilleadh le costais na dtáirgeoirí.

Dá bhrí sin, is é is cuspóir leis na leasuithe seo feabhas a chur ar cháilíocht na faisnéise anailísí maidir le hola STFC “Chianti Classico” gan cur leis na costais tuilleadh.

Maidir leis an soiléiriú a bhaineann leis an líon iomlán polaifeanól, molaimid an tagairt don mhodh anailíse arna fhorbairt ag Milan Experimental Station a scriosadh ós rud é nach ann don mhodh sin a thuilleadh agus go n-úsáideann gach saotharlann Iodálach atá údaraithe olaí STFC a dheimhniú modh creidiúnaithe, comhionann.

Leis an anailís cheimiceach ar bhithfheanóil, tugtar píosa faisnéise isteach arb eol dúinn anois a bheith an-tábhachtach le haghaidh an tomhaltóra mar leis an bhfaisnéis sin is féidir an fíorluach ó thaobh cháilíocht ola STFC “Chianti Classico” a thuiscint.

In ionad anailís ghinearálta a dhéanamh ar thócaifearóil (vitimíní), anailís ina dtugtar léiriú ar líon iomlán na gcomhdhúl seo in ola ar leith, déantar an anailís ar alfathócaifearóil a thabhairt isteach, i.e. ceann de na tócaifearóil is iondúil a bheith san ola.

Tá an paraiméadar sin níos iomchuí agus níos suntasaí ós rud é gur alfathócaifearól amháin 90-95 % den líon iomlán tócaifearól in ola ar leith agus toisc gurb é an paraiméadar ag a bhfuil an chumhacht bhithghníomhach is airde. Dá bhrí sin, tríd an íosteorainn 140 ppm a choinneáil agus a shonrú gur d’alfathócaifearól amháin a thagraíonn sí, áirithímid ola ag a bhfuil cion iomlán vitimíní níos airde (is iad gámathócaifearól, deiltethócaifearól agus béitethócaifearól na vitimíní eile).

Limistéar geografach

— Níor athraíodh an limistéar geografach. Baineann an leasú seo le hAirteagal 3 den tsonraíocht táirge agus le pointe 4 den doiciméad aonair. Leis an airteagal sin, cuirtear forálacha Dhlí Réigiúnach Uimh. 63 an 26 Samhain 2019 chun feidhme, lena mbunaítear bardas Barberino-Tavernelle, arna chruthú ag cumasc bhardais Barberino Val di Elsa agus Tavernelle Val di Pesa.

Dá réir sin, seo a leanas an fhoclaíocht atá ann faoi láthair:

“Tá an limistéar táirgthe ina dtáirgtear ola ‘Chianti Classico’ comhdhéanta de chríoch riaracháin na mbardas a leanas, i gCúigí Siena agus Fhlórans: Castellina in Chianti ina iomláine, Gaiole in Chianti, Greve in Chianti agus Radda in Chianti, agus codanna de Barberino Val d’Elsa, Castelnuovo Berardenga, Poggibonsi, San Casciano in Val di Pesa agus Tavarnelle Val di Pesa.”

tá an méid a leanas le cur ina ionad sin:

“Tá an limistéar táirgthe ina dtáirgtear ola ‘Chianti Classico’ comhdhéanta de chríoch riaracháin na mbardas a leanas, i gCúigí Siena agus Fhlórans: Castellina in Chianti ina iomláine, Gaiole in Chianti, Greve in Chianti agus Radda in Chianti, agus codanna de Barberino-Tavarnelle, Castelnuovo Berardenga, Poggibonsi agus San Casciano i Val di Pesa.”

An modh táirgthe

— Leasaíodh Airteagal 2 den tsonraíocht agus pointe 3.2 den doiciméad aonair. Ina theannta sin, aistríodh an fhaisnéis seo go pointe 3 den doiciméad aonair, áit a bhfuil sí níos ábhartha.

An fhoclaíocht:

“ Ní mór ola olóige úríon ‘Chianti Classico’ a tháirgeadh d’ológa a thagann as crainn ológ cláraithe i gcomhréir 80 % ar a laghad ó na cineálacha Frantoio, Correggiolo, Moraiolo agus Leccino, ina n-aonar nó le chéile, agus níor cheart níos mó ná 20 % ó chineálacha áitiúla eile a bheith ann, agus ní mór na cineálacha sin a bheith cláraithe sa chlár maidir le geirmphlasma ológ na Tuscáine i gcónaí.”

tá an méid a leanas le cur ina ionad sin:

“ Ní mór ola ‘Chianti Classico’ a tháirgeadh d’ólóga a thagann as crainn ológ laistigh den limistéar táirgthe geografach amháin, atá lonnaithe laistigh den limistéar geografach arna shainaithint le hAirteagal 3 den tsonraíocht táirge, arna n-iontráil sa chlár. Ní mór 80 % ar a laghad de na plandaí ar aon fheirm ar leith teacht as na cineálacha ‘Frantoio’, ‘Correggiolo’, ‘Moraiolo’, ‘Leccio del Corno’, bíodh siad ina n-aonar nó i meascán, agus is féidir 20 % de na hológa ar a mhéad teacht as cineálacha áitiúla eile, agus ní mór na cineálacha sin a bheith cláraithe sa chlár maidir le geirmphlasma ológ na Tuscáine i gcónaí”.

Moltar an soiléiriú sin chun a chur in iúl ar bhealach níos soiléire gur ceadmhach dáileachtaí a cuireadh le cineál amháin crainn ológ a chlárú fiú mura bhfuil na dáileachtaí sin de thionscnamh na bpríomhchineálacha (Frantoio, Correggiolo, Leccino agus Moraiolo). Ní mór 80 % ar a laghad de na crainn ar fheirm ológ amháin, ina n-iomláine, a bheith de thionscnamh na bpríomhchineálacha chun an tsonraíocht táirge a chomhlíonadh. Dá bhrí sin, is féidir garráin “mionsaothróga” a chur isteach i gclár na gcrann ológ le haghaidh STFC “Chianti Classico”, ar choinníoll go gcomhlíontar na híoschéatadáin a leagtar síos sa tsonraíocht táirge.

Ina theannta sin, cuireadh Leccio del Corno, a tháinig as agus a aimsíodh ar fheirm sa limistéar – feirm i mbardas San Casciano Val di Pesa – le liosta na bpríomhchineálacha ar cheart gurbh ionann iad agus 80 % ar a laghad de na crainn ológ atá oiriúnach chun ológa a tháirgeadh le haghaidh ola STFC “Chianti Classico”. Tá na saintréithe cáilíochta a bhaineann le hola Leccio del Corno an-chosúil le saintréithe cáilíochta na bpríomhchineálacha, agus dea-bholadh torthaíoch agus blas an-searbh agus láidir orthu.

Tá údar cuí leis an ngné bhreise seo leis na blianta d’anailísiú lena léirítear go bhfuil meánphróifíl orgánaileipteach ola STFC “Chianti Classico” agus meánphróifíl orgánaileipteach ola aonchineálach Leccio del Corno, agus saintréithe ceimiceacha agus fisiciúla ola aonchineálach Leccio del Corno, go hiomlán i gcomhréir leis na saintréithe a bhaineann le STFC “Chianti Classico”.

— Baineann an leasú seo le hAirteagal 5 den tsonraíocht táirge, a bhaineann le toradh.

An fhoclaíocht:

“Níor cheart an toradh ola a bheith níos mó ná 650 kg/ha maidir le garráin ológ ina bhfuil dlús 200 planda ar a laghad. Maidir le garráin ina bhfuil dlús níos ísle, níor cheart an toradh a bheith níos mó ná 3.25 kg in aghaidh an chrainn. Níor cheart an teorainn sin a bheith níos mó ná 2 kg d’ola in aghaidh an chrainn i ngarráin ina bhfuil dlús níos mó ná 500 crann in aghaidh an heicteáir.”

tá an méid a leanas le cur ina ionad sin:

“Níor cheart an toradh olóige a bheith níos mó ná: 20 kg in aghaidh an chrainn i ngarráin ina bhfuil dlús suas le 250 planda in aghaidh an heicteáir agus in aghaidh an aonaid feirme; 12 kg in aghaidh an chrainn i ngarráin ina bhfuil dlús idir 251 agus 500 planda in aghaidh an heicteáir agus in aghaidh an aonaid feirme; 8 kg in aghaidh an chrainn i ngarráin ina bhfuil dlús níos mó ná 501 phlanda in aghaidh an heicteáir agus in aghaidh an aonaid feirme. In aon chás, níor cheart uastoradh ola feirme in aghaidh 100 kg d’ológa a bheith níos mó ná 20 %. Ní mór cloí leis na teorainneacha sin freisin i gcás ina ndéantar ológa ó bhaisceanna ó níos mó ná aonad feirme amháin a mheascadh. Is ionann an toradh a chinnfear agus meántoradh na baisce a bheidh á próiseáil.”

Leis an leasú ar an airteagal seo, déantar an ola olóige “a thiontú” ina hológa i ndáil leis na trí aicme um dhlús plandaithe atá in Airteagal 5 cheana, gan srianta nó méaduithe ar acmhainneacht táirgthe na n-aonad ina dtáirgtear ola olóige a thabhairt isteach de facto.

Is é is cuspóir leis an leasú seo na seiceálacha ar shaothróirí ológ a dhéanamh níos éasca.

— Baineann an leasú seo le hAirteagal 7 den tsonraíocht táirge, a bhaineann leis na socruithe maidir le lománú agus stóráil.

An fhoclaíocht:

“Ní mór na hológa a bhaint go díreach den chrann, ní mór iad a bhailiú ar eangaigh nó ar bhraillíní i gcás inar gá, agus ní mór iad a iompar agus a stóráil i mboscaí is féidir a chur os cionn a chéile lena bhfuil pollta ar 5 thaobh, i sraitheanna nach mó ná 30 cm iad i gciseanna pollta nó i dtralaithe. Má dhéantar na hológa a stóráil, ní mór iad a stóráil in áitreabh oiriúnach, fuar agus aeráilte ar feadh tréimhse nach mó ná 3 lá tar éis na hológa a lománú. Féadfar na hológa a iompar go dtí an muileann ola sna boscaí céanna nó i gcoimeádáin iomchuí eile. Toirmisctear úsáid málaí nó burlaí. Má úsáidtear ciseanna agus/nó tralaithe, ní mór na hológa a iompar go dtí an muileann ola an lá céanna a ndéantar iad a lománú. Maidir leis na hológa a stóráil sula ndéantar iad a mheilt, ní mór na hológa a stóráil in áitreabh agus i gcoimeádáin lena ndéantar saintréithe cáilíochta an táirge a ráthú. Ní mór na hológa a phróiseáil laistigh de 24 uair an chloig tar éis iad a sheachadadh go dtí na muilte ola, nach mór a bheith lonnaithe laistigh den chríoch dá dtagraítear in Airteagal 3 den tsonraíocht táirge seo, agus nach mór a bheith oiriúnach i gcomhréir leis na coinníollacha a leagtar síos in Airteagal 8 thíos.”

tá an méid a leanas le cur ina ionad sin:

“Ní mór na hológa a bhaint go díreach den chrann, ní mór iad a bhailiú ar eangaigh nó ar bhraillíní i gcás inar gá, agus ní mór iad a iompar agus a stóráil i mboscaí is féidir a chur os cionn a chéile lena bhfuil pollta ar 5 thaobh, i sraitheanna nach mó ná 30 cm iad nó i gciseanna pollta nó i dtralaithe. Má dhéantar na hológa a stóráil, ní mór iad a stóráil in áitreabh oiriúnach, fuar agus aeráilte ar feadh tréimhse nach mó ná 3 lá tar éis na hológa a lománú. Féadfar na hológa a iompar go dtí an muileann ola sna boscaí céanna nó i gcoimeádáin iomchuí eile. Toirmisctear úsáid málaí nó burlaí. Maidir leis na hológa a stóráil sula ndéantar iad a mheilt, ní mór na hológa a stóráil in áitreabh agus i gcoimeádáin lena ndéantar saintréithe cáilíochta an táirge a ráthú. Má úsáidtear ciseanna agus/nó tralaithe chun na hológa a lománú, ní mór na hológa a iompar go dtí an muileann ola an lá céanna a ndéantar iad a lománú. Ní mór na hológa a phróiseáil laistigh de 24 uair an chloig tar éis iad a sheachadadh go dtí na muilte ola, nach mór a bheith lonnaithe laistigh den chríoch dá dtagraítear in Airteagal 3 den tsonraíocht táirge seo, agus nach mór a bheith oiriúnach i gcomhréir leis na coinníollacha a leagtar síos in Airteagal 8 thíos.”

D’fhonn an abairt a dhéanamh níos soiléire, cuireadh an focal “nó” isteach tar éis “30 cm”.

Tríd an mír leathdheireanach a chur isteach, táthar ag ceapadh a shonrú nach mór na hológa a iompar go dtí an muileann an lá céanna a dhéantar an lománú má úsáidtear ciseanna nó tralaithe mar choimeádáin stórála le haghaidh na n-ológ buainte. Tá gá leis an athrú seo chun a áirithiú, maidir leis na hológa is dóchúla go ndéanfar damáiste dóibh, go ndéanfar iad a phróiseáil go tapa.

— Baineann an leasú seo le hAirteagal 8 den tsonraíocht táirge a bhaineann leis an modh um ola a bhaint agus le comhdhéanamh na mbaisceanna.

An fhoclaíocht:

“Nuair a ghlantar na hológa in uisce nó aer ag teocht chomhthimpeallach, ní mór ola ‘Chianti Classico’ a bhaint trí mhodhanna meicniúla agus fisiciúla iontaofa agus comhsheasmhacha a úsáid. Ní mór teocht na suiteálacha bainte a rialú ionas nach mbeidh sí níos airde ná 27 °C.”

tá an méid a leanas le cur ina ionad sin:

“Tar éis na hológa a ghlanadh in uisce, le aer nó gan é, ag teocht chomhthimpeallach, ní mór ola ‘Chianti Classico’ a bhaint trí mhodhanna meicniúla agus fisiciúla iontaofa agus comhsheasmhacha a úsáid. Ní mór teocht na suiteálacha bainte a rialú ionas nach mbeidh sí níos airde ná 27 °C.”

Tá gá leis an ngné bhreise seo chun a shoiléiriú gur féidir idir uisce agus aer a úsáid le linn na céime glantacháin.

Nasc

— Ní leasú é an pointe seo de réir na brí beaichte. Níl an nasc le feiceáil sa tsonraíocht atá ann faoi láthair, ach sa doiciméad aonair foilsithe amháin. Dá bhrí sin, ba cheart an téacs sa doiciméad aonair a chur isteach in airteagal sonrach sa tsonraíocht.

Is mar a leanas an téacs a cuireadh isteach sa tsonraíocht:

“Nasc Airteagal 18 Baineann saintréithe aeráide agus hidreolaíocha sonracha le limistéar táirgthe ‘Chianti Classico’ agus tá sé dea-leagtha amach ón 14ú céad i leith. Tá an limistéar táirgthe cuibheasach aonfhoirmeach ó thaobh an talaimh agus na haeráide; tagann geimhrí crua i ndiaidh fómhair a bhíonn éadrom agus tirim ar an meán. Tá an timpeallacht ina hiomláine de chineál gur féidir crainn ológ a shaothrú ag teorainn a limistéir fáis nádúrtha, rud a ndearna difear do phróiseas táirgthe agus do phróiseas aibithe na n-ológ agus, go deimhin, a leanann de dhifear a dhéanamh do na próisis sin. De réir na dteicnící saothraithe a úsáideadh sa limistéar seo i gcónaí, déantar na hológa a lománú go díreach ón gcrann sula bhfuil siad go hiomlán abaí. Chomh maith leis sin, braitheann cruth na gcrann (arb iondúil iad a bheith ag an mbarr) ar na dálaí teirmeacha a ghlacann na saothróirí áitiúla, rud a chuireann le fás na corónach sa chaoi go bhféadfar solas agus teas a dháileadh ar bhealach níos fearr sa choróin, rud a chuireann le forbairt na gcrann le linn thréimhsí gairide na bliana. Déantar ola olóige úríon ‘Chianti Classico’ as cineálacha a shaothraítear go traidisiúnta sa Tuscáin agus aithnítear é mar gheall ar a phróifíl chéadfach, mar thoradh ar an mblas searbh agus láidir atá air go príomha, le dea-bholaithe torthaíocha. Na saintréithe ceimiceacha agus orgánaileipteacha a bhaineann le hola olóige úríon STFC ‘Chianti Classico’, baineann siad le haeráid an limistéir táirgthe a bhfuil tionchar díreach aici ar cháilíocht agus ar chainníocht na bhfeanól, ar an leibhéal searbhais agus láidreachta sa bhlas agus ar leibhéal an bhlais thorthaíoch. I bhfianaise an gá leis na hológa a chosaint ar an gcéad sioc le linn an fhómhair, déantar iad a lománú go luath (i.e. sula bhfuil siad go hiomlán aibí). Fiú má fhágtar go bhfuil cainníocht ola níos ísle ann mar gheall air sin, is féidir na hológa a lománú nuair atá an cion ard polaifeanól fós iontu, lenar féidir an blas searbh agus láidir arb iondúil a bhíonn ar ola ‘Chianti Classico’ a neartú. Thairis sin, a bhuí leis na héagsúlachtaí móra i ngnáth-theocht an limistéir seo san fhómhar, aithnítear ola olóige úríon ‘Chianti Classico’ mar gheall ar dhea-bholadh an-torthaíoch freisin. Tugadh aithint níos beaichte don limistéar le forógra arna eisiúint ag an Diúc Cosimo III in 1716 lenar leagadh amach a theorainneacha atá ann faoi láthair mar aitheantas ar na buanna agus ar na saintréithe uathúla a bhaineann leis an bhfíon agus leis an táirgeadh ológ ann: ba chineál STFC é i bhfad sular cruthaíodh an téarma sin. Rinneadh na príomhchineálacha a saothraíodh i réigiún Chianti Classico a liostú i dtráchtas teoiriciúil agus praiticiúil iomlán maidir le hológa arna scríobh ag G. Travanti in 1819.”

Lipéadú

— Baineann an leasú seo le hAirteagal 17 - Sonrúchán agus Cur i láthair – den tsonraíocht táirge agus le pointe 3.6 den doiciméad aonair.

Sa dara líne, cuireadh “an dlí atá i bhfeidhm faoi láthair”, atá níos iomchuí, in ionad “caighdeáin dlí agus thrádála”.

Baineadh an focal “láithreach” i ndáil le suíomh na bhfocal “Denominazione di Origine Protetta” i ndiaidh ainm an tsonrúcháin, agus ceadaíodh an t-acrainm “DOP” (STFC) a úsáid.

An fhoclaíocht:

“Anuas ar na sonraí a cheanglaítear leis an dlí agus leis na caighdeáin thrádála de ghnáth, ní mór na focail ‘Olio Extravergine di Oliva Chianti Classico’ [ola úríon Oliva Chianti Classico] agus na focail ‘Denominazione di Origine Protetta’ [Sonrúchán Tionscnaimh Faoi Chosaint] a thagann láithreach ina ndiaidh a bheith le feiceáil ar an lipéadú ar na coimeádáin dá dtagraítear san airteagal a bhí ann roimhe seo agus ní mór an bhliain táirgthe a léiriú i gcarachtair doscriosta air i gcomhréir le hAirteagal 6 den tsonraíocht táirge seo. Toirmisctear aon cháilitheoir nach ndéantar foráil ina leith go sainráite sa tsonraíocht táirge seo a chur leis an sonrúchán. Mar sin féin, trádmharcanna grúpaí táirgeoirí, ainmneacha gabháltas, eastát nó feirmeacha agus logainmneacha lena dtagraítear d’áiteanna inar saothraíodh na hológa iarbhír, féadfar iad sin a áireamh. Ní mór an tsonraíocht a léiriú ar an lipéad i litreacha soiléire, doscriosta a bhfuil dath orthu atá gléineach go leor chun bheith i gcodarsnacht ghéar leis an dath atá ar an lipéad. Ní fhéadfaidh na carachtair ghrafacha in aon fhoclaíocht bhreise a bheith níos mó ná 50 % de mhéid na gcarachtar a úsáidtear le haghaidh na sonraíochta.”

tá an méid a leanas le cur ina ionad sin:

“Anuas ar na sonraí a cheanglaítear de ghnáth leis an dlí atá i bhfeidhm faoi láthair, ní mór na focail ‘Olio Extravergine di Oliva Chianti Classico’ [ola úríon Oliva Chianti Classico] agus na focail ‘Denominazione di Origine Protetta’ [Sonrúchán Tionscnaimh Faoi Chosaint] nó an t-acrainm DOP [STFC] a bheith le feiceáil ar an lipéadú ar na coimeádáin dá dtagraítear san airteagal a bhí ann roimhe seo agus ní mór an bhliain táirgthe a léiriú i gcarachtair doscriosta air i gcomhréir le hAirteagal 6 den tsonraíocht táirge seo.”

Toirmisctear aon ráiteas adhmholta nach ndéantar foráil ina leith go sainráite sa tsonraíocht táirge seo a chur leis an sonrúchán. Mar sin féin, marcanna lena gcuirtear in iúl grúpaí táirgeoirí, ainmneacha gabháltas, eastát nó feirmeacha agus logainmneacha lena ndéantar tagairt d’áiteanna inar saothraíodh na hológa iarbhír, féadfar iad sin a áireamh.

Ní mór an tsonraíocht a léiriú ar an lipéad i litreacha soiléire, doscriosta a bhfuil dath orthu atá gléineach go leor chun bheith i gcodarsnacht ghéar leis an dath atá ar an lipéad. Ní fhéadfaidh na carachtair ghrafacha in aon fhoclaíocht eile a bheith níos mó ná 50 % de mhéid na gcarachtar a úsáidtear le haghaidh na sonraíochta.’

Is é is aidhm leis na hathruithe sin go bhféadfar an bealach ina n-iontráiltear na focail sin ar an gcineál lipéid a chur in oiriúint.

Scaoileadh lena tomhailt; cineálacha pacáistithe; cigireachtaí

Scaoileadh lena tomhailt

— Baineann an leasú seo le hAirteagal 13 den tsonraíocht táirge. chomh maith leis sin, cuireadh an fhaisnéis sin isteach i bpointe 3.5 den doiciméad aonair maidir le huainiú an scaoileadh lena tomhailt agus maidir leis an sprioc-am chun an buidéalú a dhéanamh.

An fhoclaíocht:

“ Féadfar ola ‘Chianti Classico’ a bhuidéalú go dtí an 31 Deireadh Fómhair den bhliain a thagann i ndiaidh na bliana táirgthe agus féadfar í a scaoileadh lena tomhailt go dtí mí Feabhra den bhliain ina dhiaidh sin. Ní mór an bhliain táirgthe a léiriú go soiléir ar an lipéadú ar ola ‘Chianti Classico’ i gcónaí.”

tá an méid a leanas le cur ina ionad sin:

“ Féadfar ola ‘Chianti Classico’ a bhuidéalú go dtí an 31 Eanáir den dara bliain a thagann i ndiaidh na bliana táirgthe. Ní mór an bhliain táirgthe a léiriú go soiléir ar an lipéadú ar ola ‘Chianti Classico’ i gcónaí.”

Moltar an ceanglas maidir leis an ola a scaoileadh lena tomhailt (i.e. lena díol ag an bpacáisteoir) faoin 28 Feabhra a bhaint, toisc gur léiríodh go bhfuil an srianadh sin iomarcach agus go gcuirtear srian le gníomhaíocht ghnó leis. In aon chás, déantar faisnéis cheart don tomhaltóir a ráthú leis an oibleagáid maidir chun an bhliain a léiriú go soiléir ar an lipéad agus, thar aon ní eile, maidir le “dáta éagtha” na hola a bheith ar an lipéad. Chomh maith leis sin, moltar an 31 Eanáir den dara bliain a thagann i ndiaidh bhliain na buainte a shonrú ina sprioc-am chun buidéalú a dhéanamh.

De réir a cineáil agus sa chás seo, seasann an ola níos fearr ar an mórchóir ná mar a sheasann sí agus í buidéalaithe. Dá bhrí sin, is iondúil gur fearr leis na táirgeoirí an buidéalú a dhéanamh mar fhreagairt ar orduithe agus go ndéanann siad iarracht an líon is lú buidéal nó cannaí ola agus is féidir a bheith sa stoc acu. Déantar é sin chun úire agus cáilíocht an táirge a choinneáil.

Dá bhrí sin, i bhfianaise an méid thuas, chun aon fhadhb a bhaineann le leasú agus margú ola STFC “Chianti Classico” a shárú agus chun cosc a chur ar aon fhadhb den sórt sin a bheith ann amach anseo, agus ós rud é go gceanglaítear in aon chás dáta “éagtha” a bheith ar an lipéad ar ola STFC “Chianti Classico”, measaimid go bhfuil sé iomchuí an 31 Eanáir den dara bliain a thagann i ndiaidh bhliain na buainte a shonrú ina sprioc-am nua chun buidéalú a dhéanamh.

— Baineann an leasú seo le hAirteagal 15 den tsonraíocht maidir le sprioc-am nua a leagan síos le haghaidh buidéalú maidir leis na cineálacha stórála le haghaidh an ola nach dtéann faoi scagachán gléghlanta.

An fhoclaíocht:

De mhaolú ar an gcéad mhír den airteagal seo, is féidir ola a chomhlíonann na rialacha a leagtar síos sa tsonraíocht a bhuidéalú faoin 31 Deireadh Fómhair den bhliain a thagann i ndiaidh an bhliain ina ndéantar na hológa a lománú ina bhfuil sé faoi réir scagachán gléghlanta a dhéanamh faoin 31 Nollaig den bhliain táirgthe, agus in aon chás faoin dáta a chuirtear an t-iarratas ar dheimhniú isteach.

tá an méid a leanas le cur ina ionad sin:

De mhaolú ar an gcéad mhír den airteagal seo, is féidir ola a chomhlíonann na rialacha a leagtar síos sa tsonraíocht a bhuidéalú faoin 31 Eanáir den dara bliain a thagann i ndiaidh an bhliain ina ndéantar na hológa a lománú ina bhfuil sé faoi réir scagachán gléghlanta a dhéanamh faoin 31 Nollaig den bhliain táirgthe, agus in aon chás faoin dáta a chuirtear an t-iarratas ar dheimhniú isteach.

Moltar an 31 Eanáir den dara bliain a thagann i ndiaidh bhliain na buainte a shonrú ina sprioc-am chun buidéalú a dhéanamh.

Tagann an leasú seo as an leasú ar Airteagal 13 thuas.

Is mar a leanas atá an abairt a scriosadh:

“I gcás nach ndeachaigh an ola faoi scagachán gléghlanta láithreach faoin 31 Nollaig den de bhliain na buainte, ní mór í a stóráil faoi thriathghás freisin”.

Moltar an ceanglas maidir le hola neamhscagtha a stóráil faoi thriathghás a bhaint agus an sprioc-am chun an pacáistiú a dhéanamh 45 lá tar éis an dáta deimhnithe a choinneáil.

Ola neamhscagtha a stóráiltear faoi thriathghás, coiníonn sí a saintréithe, murab ionann agus ola neamhscagtha a stóráiltear gan ghás. Mar sin féin, meastar gur féidir cosaint chuimsitheach a thabhairt don tomhaltóir ach a cheangal ar oibreoirí an ola a bhuidéalú laistigh de 45 lá tar éis an dáta deimhnithe. I gcás nach ndéantar an buidéalú laistigh de 45 lá, ní mór na seiceálacha ceimiceacha agus orgánaileipteacha a dhéanamh arís.

Cineálacha pacáistithe

— Leasaíodh Airteagal 16 den tsonraíocht agus pointe 3.5 den doiciméad aonair.

An fhoclaíocht atá ann faoi láthair:

“ Ní mór ola ‘Chianti Classico’ a phacáistiú sa limistéar táirgthe i gcoimeádáin gloine nó miotail atá ar na méideanna a shonraítear i gcainníochtaí ainmniúla suas le 5 (cúig) lítear. Ceadaítear coimeádáin gloine, miotail nó PET ina bhfuil níos lú ná 100 ml freisin, ar choinníoll go gcloínn a bpacáistiú le méid iomlán na n-acmhainneachtaí arna n-údarú ag na rialacháin atá i bhfeidhm. Ní mór na coimeádáin a dhúnadh go heirméiteach ar bhealach nach mbrisfear an séala ráthaíochta nuair a osclófar iad.”

tá an méid a leanas le cur ina ionad sin:

“ Ní mór ola ‘Chianti Classico’ a phacáistiú sa limistéar táirgthe dá dtagraítear in Airteagal 3 i gcoimeádáin arna ndéanamh as na hábhair agus atá ar na méideanna a cheadaítear go dlíthiúil. Ní mór an pacáistiú a dhúnadh i gcomhréir leis an dlí agus ní mór séala ráthaíochta a léiriú air. Maidir le coimeádáin ag a bhfuil acmhainneacht níos lú ná 100 ml, féadfar an acmhainneacht a fhágáil ar lár.”

Moltar úsáid coimeádáin d’ábhair agus d’acmhainneachtaí éagsúla a cheadú chun a chur ar chumas na n-oibreoirí freagairt ar éilimh an mhargaidh ar bhealach níos fearr.

Leis sin, cuirtear ar chumas na n-oibreoirí freisin an séala ráthaíochta a ghreamú ar an mbealach is iomchuí ag brath ar an gcineál coimeádáin atá i gceist.

Cigireachtaí

— Cuireadh airteagal sonrach isteach sa tsonraíocht táirge a bhaineann le cigireachtaí. Áirítear gach faisnéis faoin gcomhlacht rialaithe ann.

Is mar a leanas atá an t-airteagal nua:

“Cigireachtaí Airteagal 19 Déanann an comhlacht rialaithe comhréireacht an táirge leis an tsonraíocht táirge a sheiceáil i gcomhréir le forálacha reachtaíocht an Aontais atá i bhfeidhm faoi láthair.Is é Valoritalia Srl an comhlacht rialaithe atá freagrach, agus tá a oifig cláraithe lonnaithe ag Via Piave 24, 00187 an Róimh, Teil. +390645437975; Facs +390645438908; R-phost: info@valoritalia.it.”

DOICIMÉAD AONAIR

“Chianti Classico”

Uimh. AE: PDO-IT-0108-AM03 — 20.3.2019

STFC (X) TGFC ( )

1. Ainm nó ainmneacha [STFC nó TGFC]

“Chianti Classico”

2. Ballstát nó tríú tír

An Iodáil

3. TUAIRISC AR AN TÁIRGE TALMHAÍOCHTA NÓ AR AN mbia-EARRA

3.1. An cineál táirge [a liostaítear in Iarscríbhinn XI]

Aicme 1.5. Olaí agus saillte (im, margairín, ola, etc.)

3.2. Tuairisc ar an táirge lena mbaineann an t-ainm in (1)

Is ola olóige úríon é “Chianti Classico” ag bhfuil na saintréithe a leanas nuair a scaoiltear í lena tomhailt:

Measúnú ar na ceimiceáin

(a) Aigéadacht arna léiriú mar aigéad oiléach ≤ 0.5 %;

(b) Uasluach sárocsaíde 12 (mEq ocsaigin);

(c) Cion ard aigéad oiléach >72 %;

(d) Líon iomlán polaifeanól os cionn 150 ppm;

(e) Líon iomlán alfathócaifearól os cionn 140 ppm.

Measúnú orgánaileipteach

Ní mór na saintréithe a leanas a bheith ag an ola:

— dath idir dúghlas agus glas le himirceacha órga a bheith uirthi,

— dea-bholadh torthaíoch atá go huathúil tipiciúil d’ola olóige a bheith uirthi.

Ní mór gurbh ionann na scóir ar an leathanach próifíle arna líonadh isteach ag an bpainéal blaiste agus na scóir a leanas:

(a) blas torthaíoch glas 3-8

(b) searbhas 2-8

(c) láidreacht 2-8

3.3. Beatha (maidir le táirgí de thionscnamh ainmhíoch amháin) agus amhábhair (maidir le táirgí próiseáilte amháin)

Ní mór ola olóige úríon “Chianti Classico” a tháirgeadh d’ológa a thagann as crainn ológ cláraithe agus ní mór 80 % ar a laghad díobh ar aon fheirm ar leith teacht as na cineálacha “Frantoio”, “Correggiolo”, “Moraiolo” agus “Leccio del Corno”, ina n-aonar nó le chéile, agus is féidir 20 % de na hológa ar a mhéad teacht as cineálacha áitiúla eile, agus ní mór na cineálacha sin a bheith cláraithe sa chlár maidir le geirmphlasma ológ na Tuscáine i gcónaí.

3.4. Céimeanna sonracha sa táirgeadh nach mór dóibh tarlú sa limistéar geografach sainithe

Na céimeanna uile a bhaineann leis an bpróiseas táirgeachta, le saothrú, le fómhar agus le húscadh ola, ní mór dóibh tarlú laistigh den limistéar táirgthe geografach amháin dá dtagraítear i bpointe 4.

3.5. Sainrialacha maidir le slisniú, grátáil, agus pacáistiú etc. an táirge dá dtagraíonn an t-ainm cláraithe

Is féidir ola olóige “Chianti Classico” a phacáistiú suas leis an 31 Eanáir den dara bliain a thagann i ndiaidh na bliana táirgthe. Ní mór an bhliain táirgthe a mharcáil go soiléir ar an lipéad i gcónaí.

Ní mór ola olóige úríon “Chianti Classico” a phacáistiú sa limistéar táirgthe dá dtagraítear in Airteagal 4 i gcoimeádáin arna ndéanamh as na hábhair agus atá ar na méideanna a cheadaítear go dlíthiúil. Ní mór an pacáistiú a dhúnadh i gcomhréir leis an dlí agus ní mór séala ráthaíochta a léiriú air. Maidir le coimeádáin ag a bhfuil acmhainneacht níos lú ná 100 ml, féadfar an acmhainneacht a fhágáil ar lár.

Ní mór ola olóige úríon “Chianti Classico” a phacáistiú sa limistéar táirgthe geografach chun cruthúnas ar thionscnamh an táirge a ráthú ar bhealach níos fearr agus chun meath agus caillteanas shaintréithe sonracha an táirge a sheachaint, mar a shainmhínítear in 3.2 thuas, i gcás ina ndéantar an ola a iompar ar an mórchóir, go háirithe an dea-bholadh searbh agus láidir arb iondúil a bhíonn ar ola olóige úríon “Chianti Classico”, a thagann as an gcion frithocsaídeoirí feanóile agus as próifíl na substaintí aramatacha. Neamhchosaint ar ocsaigin san aer agus an ola á haistriú, á pumpáil, á hiompar agus á dílódáil – oibríochtaí a dhéantar ar bhonn níos minice má dhéantar an buidéalú lasmuigh den limistéar táirgthe – d’fhéadfadh ola olóige úríon “Chianti Classico” na saintréithe sonracha a shainmhínítear i bpointe 3.2 thuas a chailleadh mar gheall ar na nithe sin.

3.6. Sainrialacha maidir le lipéadú an táirge dá dtagraíonn an t-ainm cláraithe

“Anuas ar na sonraí a cheanglaítear de ghnáth faoin dlí atá i bhfeidhm faoi láthair, ní mór na focail ‘Olio Extravergine di Oliva Chianti Classico’ [ola úríon Oliva Chianti Classico] agus na focail ‘Denominazione di Origine Protetta’ [Sonrúchán Tionscnaimh Faoi Chosaint] nó an t-acrainm DOP [STFC] a bheith le feiceáil ar an lipéadú ar na coimeádáin agus ní mór an bhliain táirgthe a léiriú i gcarachtair doscriosta air.

Toirmisctear aon ráiteas adhmholta nach ndéantar foráil ina leith go sainráite sa tsonraíocht táirge seo a chur leis an sonrúchán. Mar sin féin, marcanna lena gcuirtear in iúl grúpaí táirgeoirí, ainmneacha gabháltas, eastát nó feirmeacha agus logainmneacha lena ndéantar tagairt d’áiteanna inar saothraíodh na hológa iarbhír, féadfar iad sin a áireamh.

Ní mór an tsonraíocht a léiriú ar an lipéad i litreacha soiléire, doscriosta a bhfuil dath orthu atá gléineach go leor chun bheith i gcodarsnacht ghéar leis an dath atá ar an lipéad. Ní fhéadfaidh na carachtair ghrafacha in aon fhoclaíocht bhreise a bheith níos mó ná 50 % de mhéid na gcarachtar a úsáidtear le haghaidh na sonraíochta.”

4. SAINMHÍNIÚ ACHOMAIR AR AN LIMISTÉAR GEOGRAFACH

Tá an limistéar táirgthe ina dtáirgtear ola “Chianti Classico” comhdhéanta de chríoch riaracháin na mbardas a leanas, i gCúigí Siena agus Fhlórans: Castellina in Chianti ina iomláine, Gaiole in Chianti, Greve in Chianti agus Radda in Chianti, agus codanna de Barberino-Tavarnelle, Castelnuovo Berardenga, Poggibonsi agus San Casciano i Val di Pesa.

Is é an limistéar céanna leis an limistéar táirgthe le haghaidh fíon “Chianti Classico” a leagtar amach i bhForaithne Idiraireachta an 31 Iúil 1932, arna fhoilsiú in GURI (Iris Stát na hIodáile) Uimh. 209 an 9 Meán Fómhair 1932.

5. NASC LEIS AN LIMISTÉAR GEOGRAFACH

Sainiúlacht an limistéir gheografaigh

Baineann saintréithe aeráide agus hidreolaíocha sonracha le limistéar táirgthe “Chianti Classico” agus tá sé dea-leagtha amach ón 14ú céad i leith.

Tá an limistéar táirgthe cuibheasach aonfhoirmeach ó thaobh an talaimh agus na haeráide; tagann geimhrí crua i ndiaidh fómhair a bhíonn éadrom agus tirim ar an meán. Tá an timpeallacht ina hiomláine de chineál gur féidir crainn ológ a shaothrú ag teorainn a limistéir fáis nádúrtha, rud a ndearna difear do phróiseas táirgthe agus do phróiseas aibithe na n-ológ agus, go deimhin, a leanann de dhifear a dhéanamh do na próisis sin.

De réir na dteicnící saothraithe a úsáideadh sa limistéar seo i gcónaí, déantar na hológa a lománú go díreach ón gcrann sula bhfuil siad go hiomlán abaí.

Chomh maith leis sin, braitheann cruth na gcrann (arb iondúil iad a bheith ag an mbarr) ar na dálaí teirmeacha a ghlacann na saothróirí áitiúla, rud a chuireann le fás na corónach sa chaoi go bhféadfar solas agus teas a dháileadh ar bhealach níos fearr sa choróin, rud a chuireann le forbairt na gcrann le linn thréimhsí gairide na bliana.

Sainiúlacht an táirge

Déantar ola olóige úríon “Chianti Classico” as cineálacha a shaothraítear go traidisiúnta sa Tuscáin agus aithnítear é mar gheall ar a phróifíl chéadfach, mar thoradh ar an mblas searbh agus láidir atá air go príomha, le dea-bholaithe torthaíocha.

Nasc cúisíoch idir an limistéar geografach agus cáilíocht nó saintréithe an táirge (maidir le STFC) nó cáilíocht shonrach an táirge, an cháil atá air nó saintréith eile atá aige (maidir le TGFC)

Na saintréithe ceimiceacha agus orgánaileipteacha a bhaineann le hola olóige úríon STFC “Chianti Classico”, baineann siad le haeráid an limistéir táirgthe a bhfuil tionchar díreach aici ar cháilíocht agus ar chainníocht na bhfeanól, ar an leibhéal searbhais agus láidreachta sa bhlas agus ar leibhéal an bhlais thorthaíoch.

I bhfianaise an gá leis na hológa a chosaint ar an gcéad sioc le linn an fhómhair, déantar iad a lománú go luath (i.e. sula bhfuil siad go hiomlán aibí). Fiú má fhágtar go bhfuil cainníocht ola níos ísle ann mar gheall air sin, is féidir na hológa a lománú nuair atá an cion ard polaifeanól fós iontu, lenar féidir an blas searbh agus láidir arb iondúil a bhíonn ar ola “Chianti Classico” a neartú. Thairis sin, a bhuí leis na héagsúlachtaí móra i ngnáth-theocht an limistéir seo san fhómhar, aithnítear ola olóige úríon “Chianti Classico” mar gheall ar dhea-bholadh an-torthaíoch freisin.

Tugadh aithint níos beaichte don limistéar le forógra arna eisiúint ag an Diúc Cosimo III in 1716 lenar leagadh amach a theorainneacha atá ann faoi láthair mar aitheantas ar na buanna agus ar na saintréithe uathúla a bhaineann leis an bhfíon agus leis an táirgeadh ológ ann: ba chineál STFC é i bhfad sular cruthaíodh an téarma sin. Rinneadh na príomhchineálacha a saothraíodh i réigiún Chianti Classico a liostú i dtráchtas teoiriciúil agus praiticiúil iomlán maidir le hológa arna scríobh ag G. Travanti in 1819.

Tagairt d’fhoilsiú na sonraíochta táirge

Tá téacs iomlán na Sonraíochta Táirge le fáil ar an suíomh gréasáin seo a leanas: http://www.politicheagricole.it/flex/cm/pages/ServeBLOB.php/L/IT/IDPagina/3335

Nó, de rogha air sin:

trí dhul go díreach chuig leathanach baile don bheartas ón Aireacht um Thalmhaíocht, Bia agus Foraoiseacht (www.politicheagricole.it) agus cliceáil ar “Qualità” (ar thaobh na láimhe deise ar bharr an scáileáin), agus ansin ar “Prodotti DOP IGP STG” (ar thaobh na láimhe clé den scáileán) agus ar deireadh ar “Disciplinari di Produzione all’esame dell’UE”.

(1) IO L 343, 14.12.2012, lch. 1.